CELEX: 62019TN0181
Language: lv
Date: 2019-03-27 00:00:00
Title: Lieta T-181/19: Prasība, kas celta 2019. gada 27. martā — Dickmanns/EUIPO

17.6.2019   
            
            
               LV
            
            
               Eiropas Savienības Oficiālais Vēstnesis
            
            
               C 206/47
            
         
      Prasība, kas celta 2019. gada 27. martā — Dickmanns/EUIPO
      (Lieta T-181/19)
      (2019/C 206/50)
      Tiesvedības valoda — vācu
      
         Lietas dalībnieki
      
      
         Prasītāja: Sigrid Dickmanns (Gran Alacant, Spānija) (pārstāvis: H. Tettenborn, advokāts)
      
         Atbildētājs: Eiropas Savienības Intelektuālā īpašuma birojs
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt ar 2018. gada 4. jūnija vēstulē paziņotos EUIPO lēmumus, atbilstoši kuriem prasītājas tās 2018. gada 25. janvāra vēstulē izvirzītie prasījumi:
                  
                              i.
                           
                           
                              attiecībā uz prasītājas līguma 5. pantā ietvertās izbeigšanas klauzulas izslēgšanu, kā arī viņas līguma pārkvalificēšanu par līgumu uz nenoteiktu laiku atbilstoši Eiropas Savienības pārējo darbinieku nodarbināšanas kārtības (turpmāk tekstā — “PDNK”) 2. panta f) punktam, kā arī — ciktāl tas ir nepieciešams minētajam — 2017. gada 14. decembra lēmuma atsaukšanu, kā arī
                           
                        
                              ii.
                           
                           
                              attiecībā uz viņas līguma otro pagarināšanu atbilstoši PDNK 2. panta f) punktam uz laiku pēc 2018. gada 30. jūnija (vai attiecīgi, ņemot vērā prasītājas slimības dēļ pārcelto izbeigšanas datumu, uz laiku pēc 2018. gada 30. septembra), tomēr vismaz attiecībā uz prasītājas iekļaušanu līgumu ar pagaidu darbiniekiem otras pagarināšanas procesā saskaņā ar PDNK 2. panta f) punktu, kuru līgumi beidzas 2018. gadā, atbilstoši 2016. gada 28. janvāra“Uz noteiktu laiku noslēgto pagaidu darbinieku līgumu pagarināšanas pamatnostādnēm” (turpmāk tekstā — “Pamatnostādnes”),
                              netika apmierināti;
                           
                        
            
                  —
               
               
                  piespriest EUIPO samaksāt prasītājai kaitējuma atlīdzību pienācīgā pēc Vispārējās tiesas ieskatiem nosakāmā apmērā par prasītājai ar iepriekš minētajā prasījumā minēto EUIPO lēmumu radīto morālo un nemantisko kaitējumu, kā arī
               
            
                  —
               
               
                  piespriest EUIPO atlīdzināt tiesāšanās izdevumus.
               
            
         Pamati un galvenie argumenti
      
      Prasība ir pamatota ar šādiem pamatiem.
      
                  1.
               
               
                  Acīmredzama kļūda vērtējumā, atbildētāja rīcības brīvības neizmantošana, nediskriminācijas un vienlīdzīgas attieksmes principu pārkāpums, kā arī patvaļīgas rīcības aizlieguma neievērošana
               
            
                  2.
               
               
                  Izbeigšanas klauzulas prettiesiskums, pamatojoties uz Pamatnostādņu, labas pārvaldības principa, nediskriminācijas un vienlīdzīgas attieksmes principu, kā arī principa, ka pagaidu darbinieka līguma izbeigšanai ir vajadzīgs attaisnojošs pamats (“iusta causa”), pārkāpums, un Eiropas Savienības Pamattiesību hartas 30. panta, Direktīvas 1999/70/EK (1), Pamatnolīguma (it īpaši 1. panta b) punkta) un SDA [Starptautiskās darba organizācijas] konvencijas Nr. 158 par darba attiecību izbeigšanu pēc darba devēja iniciatīvas 5. panta pirmās daļas, kā arī 4. panta pārkāpums
               
            
                  3.
               
               
                  Pamatnostādņu pārkāpums, kas esot arī būtisks procesuāls pārkāpums, kā arī nediskriminācijas un vienlīdzīgas attieksmes principu, labas pārvaldības principa un pareizas finanšu pārvaldības principa, tiesību tikt uzklausītam pirms nelabvēlīga lēmuma pieņemšanas (Eiropas Savienības Pamattiesību hartas 41. panta 2. punkta a) apakšpunkts), atbildētāja pienākuma rūpēties par darbiniekiem un prasītājas pamatotu interešu ņemšanas vērā pienākuma pārkāpums, kā arī acīmredzama kļūdas vērtējumā, izvērtējot prasītājas intereses saistībā ar dienesta interesēm, un patvaļas aizlieguma pārkāpums
               
            
                  4.
               
               
                  Ņemot vērā PDNK 8. panta pirmās daļas otro un trešo teikumu, kā arī ķēdes nodarbinātības [vairāku secīgu nodarbinātības posmu] aizliegumu, prasītājas līgums esot spēkā uz nenoteiktu laiku bez izbeigšanas klauzulas
               
            
                  5.
               
               
                  Izbeigšanas klauzulas prettiesiska saglabāšana, pamatojoties uz protokolu par atkārtotu pieņemšanu darbā, kā arī tiesiskās paļāvības, prasītājas pamatoto interešu un pienākuma rūpēties par darbiniekiem pārkāpums, piemērojot strīdus klauzulu
               
            
                  6.
               
               
                  Prasītājas tiesiskās paļāvības, atbildētāja pienākuma rūpēties par darbiniekiem attiecībā pret prasītāju pārkāpums un viņas pamatoto interešu neievērošana, atsakoties pagarināt darba līgumu, kā arī acīmredzama kļūda vērtējumā, novērtējot dienesta intereses
               
            
         (1)  Padomes Direktīva 1999/70/EK (1999. gada 28. jūnijs) par UNICE, CEEP un EAK noslēgto pamatnolīgumu par darbu uz noteiktu laiku (OV 1999, L 175, 43. lpp.).